แอกซ่าฯชี้เบี้ยรถยนต์ไฟฟ้าแพง3%
แอกซ่าฯ พร้อมรับประกันรถยนต์ไฟฟ้า เบี้ยแพงกว่ารถทั่วไป 35% เหตุแบตเตอรี่ราคาสูง
29 มิ.ย. 2555

แอกซ่าฯ พร้อมรับประกันรถยนต์ไฟฟ้า เบี้ยแพงกว่ารถทั่วไป 35% เหตุแบตเตอรี่ราคาสูง
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย เปิดเผยว่า บริษัทพร้อมให้บริการรับประกันภัยรถยนต์ที่ใช้พลังงานไฟฟ้า โดยบริษัทแม่ที่ฝรั่งเศสให้บริการแล้ว โดยมีรถยนต์ที่ใช้พลังงานไฟฟ้าในยุโรปประมาณ 2,000 คัน รวมประเทศฝรั่งเศสที่มีประมาณ 500 คัน ซึ่งเบี้ยประกันภัยจะแพงกว่ารถที่ใช้น้ำมันประมาณ 35% เนื่องจากแบตเตอรี่ที่จะนำมาติดตั้งในตัวรถมีราคาแพง 8 หมื่น1 แสนบาท
“เช่นทุนประกัน 1 ล้านบาท เบี้ยประกันชั้น 1 ประมาณ 3 หมื่นบาท เพราะแค่แบตเตอรี่เสียเบี้ยก็ไม่พอแล้ว เชื่อว่าแนวโน้มการใช้รถพลังงานไฟฟ้าจะเพิ่มขึ้น หากราคาน้ำมันแพง เช่นที่ฮ่องกงมีการใช้รถพลังงานไฟฟ้าแล้ว เพราะราคาน้ำมันขึ้นไปลิตรละ 80 บาทแล้ว ซึ่งประเทศไทยรัฐบาลก็สนับสนุนให้หันไปใช้พลังงานประหยัด” นายกี่เดช กล่าว
นายกี่เดช กล่าวว่า นอกจากนี้ บริษัท แอกซ่า แอสซิสแต้นซ์ ยังได้ให้บริการช่วยเหลือฉุกเฉินบนท้องถนนแก่รถที่ใช้พลังงานไฟฟ้าด้วย รวมถึงให้การสนับสนุนโครงการ Electric Odyssey ซึ่งเป็นการเดินทางรอบโลกครั้งแรกด้วยรถที่ใช้พลังงานไฟฟ้า เพื่อร่วมส่งเสริมการเดินทางแบบรักษ์โลกด้วยรถไฟฟ้าต่อสาธารณชน การดูแลรถไฟฟ้าจะเหมือนกับการดูแลรถทั่วไป
สำหรับโครงสร้างตัวถังคล้ายๆ กัน การซ่อมก็คล้ายกัน ราคาซ่อมไม่แตกต่างกันมากนัก แต่จะแตกต่างที่ใช้แบตเตอรี่ที่ต้องชาร์จไฟฟ้า หากทำที่ชาร์จไฟเฉพาะจะใช้เวลา 30 นาที แต่ถ้าชาร์จไฟตามปลั๊กทั่วๆ ไปจะใช้เวลา 6 ชั่วโมง วิ่งได้ประมาณ 140 กิโลเมตร คาดว่าแนวโน้มการใช้รถพลังงานไฟฟ้าจะเพิ่มขึ้น โดยเฉพาะรถที่ใช้ในเมือง ไม่ต้องการความเร็วมากนัก และประหยัดค่าใช้จ่ายด้านพลังงาน